ΚΑΝΟΝΙΣΜΟΣ (ΕΚ) αριθ. 756/1999 ΤΗΣ ΕΠΙΤΡΟΠΗΣ

της 12ης Απριλίου 1999

για την τροποποίηση του κανονισμού (ΕΚ) αριθ. 2362/98 για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 1637/98(2), και ιδίως το άρθρο 20,

Εκτιμώντας:

ότι ο κανονισμός (ΕΚ) αριθ. 2362/98 της Επιτροπής(3), έχει θεσπίσει τις λεπτομέρειες εφαρμογής του κανονισμού (ΕΟΚ) αριθ. 404/93 όσον αφορά το καθεστώς εισαγωγής μπανανών στην Κοινότητα·

ότι το άρθρο 20 του κανονισμού (ΕΚ) αριθ. 2362/98 καθορίζει τους όρους εκδόσεως των πιστοποιητικών εκ νέου κατακύρωσης για τις μη χρησιμοποιηθείσες ποσότητες κατά τη διάρκεια ενός προηγουμένου τριμήνου του ιδίου έτους· ότι η διαχείριση των ποσοτήτων για τις διάφορες καταγωγές που αναφέρονται στο παράρτημα Ι του κανονισμού αυτού και ιδίως ο καθορισμός ενδεχομένως των συντελεστών μειώσεως ανά καταγωγή, οδηγεί στην απαίτηση το πιστοποιητικό εκ νέου κατακύρωσης να ζητείται και να εκδίδεται για την ίδια καταγωγή και για τη συνολική ποσότητα ή μέρος της ποσότητας του πρώτου πιστοποιητικού· ότι πρέπει η υποχρέωση αυτή να καθοριστεί ρητά όπως υπήρχε στο άρθρο 10 παράγραφος 3 του κανονισμού (ΕΟΚ) αριθ. 1442/93 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 1409/96(5)·

ότι το άρθρο 25 του κανονισμού (ΕΚ) αριθ. 2362/98 θεσπίζει ότι οι αιτήσεις χορηγήσεως των πιστοποιητικών εισαγωγής για τους παραδοσιακούς επιχειρηματίες συνοδεύονται από την απόδειξη της συστάσεως εγγυήσεως· ότι πρέπει να καθορισθεί ότι η υποχρέωση αυτή εφαρμόζεται σε κάθε αίτηση χορηγήσεως πιστοποιητικού εισαγωγής, με εξαίρεση τις αιτήσεις που υποβάλλονται από τους νεοεμφανιζόμενους επιχειρηματίες στο πλαίσιο των δασμολογικών ποσοστώσεων και τις αιτήσεις που αφορούν παραδοσιακές μπανάνες ΑΚΕ· ότι η υποχρέωση αυτή δεν εφαρμόζεται a fortiori ούτε και για την υποβολή αιτήσεων χορηγήσεως πιστοποιητικού εκ νέου κατακύρωσης εκ μέρους των νεοεμφανιζόμενων επιχειρηματιών·

ότι πρέπει να διευκρινισθεί, συνεπώς, ο κανονισμός (ΕΚ) αριθ. 2362/98·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2362/98 τροποποιείται ως εξής:

1. Στο άρθρο 20 η παράγραφος 1, αντικαθίσταται από το ακόλουθο κείμενο: "1. Οι μη χρησιμοποιηθείσες ποσότητες ενός πιστοποιητικού κατακυρώνονται εκ νέου, κατόπιν αιτήσεως, στον ίδιο επιχειρηματία, ανάλογα με το αν κάποιος είναι δικαιούχος ή εκδοχέας, για το επόμενο τρίμηνο, αλλά πάντως κατά τη διάρκεια του έτους έκδοσης του πρώτου πιστοποιητικού. Η κατακύρωση αυτή πραγματοποιείται για την εισαγωγή μπανανών από καταγωγή για την οποία δεν χρησιμοποιήθηκε ή χρησιμοποιήθηκε εν μέρει το πρώτο πιστοποιητικό που εκδόθηκε.

Η σχετική εγγύηση καταπίπτει ανάλογα με τις ποσότητες που δεν έχουν χρησιμοποιηθεί."

2. Το άρθρο 25 αντικαθίσταται από το ακόλουθο κείμενο: "Άρθρο 25

1. Οι αιτήσεις εκδόσεως πιστοποιητικών εισαγωγής συνοδεύονται από την απόδειξη συστάσεως εγγυήσεως σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85. Το ποσό της εγγυήσεως αυτής ανέρχεται σε 18 ευρώ ανά τόνο. Η διάταξη αυτή, ωστόσο, δεν εφαρμόζεται στις αιτήσεις εκδόσεως πιστοποιητικών που υποβάλλονται από τους νεοεμφανιζόμενους επιχειρηματίες στο πλαίσιο του καθεστώτος εισαγωγής που προβλέπεται στον τίτλο ΙΙ.

2. Όταν τα πιστοποιητικά εκδίδονται για ποσότητα μικρότερη από την αιτούμενη ποσότητα, η εγγύηση αποδεσμεύεται αμέσως για την ποσότητα που δεν έχει κατακυρωθεί."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται στις αιτήσεις χορηγήσεως πιστοποιητικών εισαγωγής και πιστοποιητικών εκ νέου κατακύρωσης που υποβάλλονται από την ημερομηνία ενάρξεως ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 210 της 28.7.1998, σ. 28.

(3) ΕΕ L 293 της 31.10.1998, σ. 32.

(4) ΕΕ L 142 της 12.6.1993, σ. 6.

(5) ΕΕ L 181 της 20.7.1996, σ. 13.